सल्तनत चली जाने के बाद भी सुल्तान की तरह व्यवहार करने वाले जयराम की आंखों में चुभ रहे हैं। लेकिन मेरी आंखों में तो सल्तनत रहते हुए सुल्तान की तरह ऐंठे रहने वाले भी इतना ही चुभते थे। उस दौर के शह-सवार तब अपने घोड़ों से कभी-कभी नीचे उतरे होते तो 2014 में कांग्रेस 44 पर क्यों पहुंचती? सोनिया-राहुल तो तब भी गांव-गांव घूम रहे थे। फिर वे कौन थे, जो इसलिए अपने पैर ज़मीन पर नहीं रखते थे कि कहीं वे मैले न हो जाएं! दस साल में दस बार भी जिन्होंने आम-जन के लिए, अपने घर तो छोड़िए, दफ़्तर तक के, दरवाज़े नहीं खोले, वे आज भोंपू ले कर कांग्रेस के तिरोहित होने की भविष्यवाणी कर रहे हैं। ये वे लोग हैं, जो दसियों बरस अपनी-अपनी मीडिया-मंडलियों में बैठ कर कांग्रेस संगठन के नेतृत्व और उप-नेतृत्व को तरह-तरह के मज़ाकिया-खि़ताब देते रहे। ये वे ही लोग हैं, जिनके दरवाज़े आज भी अपने-अपने महफ़िलबाज़ों के अलावा बाकी सबके लिए बंद हैं। इनका वश चलता तो ये कांग्रेस का फ़ातिहा 2009 के चुनाव में ही पढ़ देते।